अन्तरसरकारी सञ्चारगृह हाजिरीजवाफ प्रतियोगितामा गोरखापत्र प्रथम
राष्ट्रिय समाचार समिति (रासस)को ६२औँ वार्षिकोत्सवका अवसरमा आयोजित अन्तरसरकारी सञ्चारगृहबीचको हाजिरीजवाफ प्रतियोगितामा गोरखापत्र संस्थान प्रथम भएको छ ।
काठमाडौं, फागुन ५ गते । राष्ट्रिय समाचार समिति (रासस)को ६२औँ वार्षिकोत्सवका अवसरमा आयोजित अन्तरसरकारी सञ्चारगृहबीचको हाजिरीजवाफ प्रतियोगितामा गोरखापत्र संस्थान प्रथम भएको छ ।नेपाल पत्रकार महासङ्घ रासस प्रतिष्ठान शाखाको संयोजनमा भएको प्रतियोगितामा गोरखापत्र संस्थानका कृष्णप्रसाद भण्डारी, विष्णुप्रसाद पाण्डेय र रुपचन्द्र भट्टको समूह प्रथम भएको हो । प्रतियोगितामा राससले दोस्रो स्थान हासिल गरेको छ । राससका रविन कार्की, ओमप्रकाश बोहोरा र सीता भट्टराई सहभागी हुनुहुन्थ्यो । प्रतियोगितामा नेपाल टेलिभिजनका अर्जुनकुमार बटाला, गणेशबहादुर ढकाल क्षेत्री र मीरादेवी भण्डारी अधिकारी तेस्रो र रेडियो नेपालका मनीषा आचार्य, हरिप्रसाद पन्थी र सविता खनालले सान्त्वना स्थान प्राप्त गर्नुभएको छ । प्रतियोगिताका विजयीलाई आगामी फागुन ७ गते आयोजना हुने राससको वार्षिकोत्सव समारोहमा पुरस्कार वितरण गरिनेछ ।राससका महाप्रबन्धक सिद्धराज राईले पहिलो प्रश्न सोधेर प्रतियोगिता सुरु भएको घोषणा गर्नुभएको थियो । उहाँले बौद्धिकताको उपयोग गर्दै सिर्जनशील क्षमता अभिवृद्धिका लागि यस्ता अतिरिक्त क्रियाकलापले योगदान पुर्‍याउने विश्वास व्यक्त गर्नुभयो ।प्रतियोगिताको संयोजन गर्दै राससका नायब महाप्रबन्धक सोमनाथ लामिछाने र राससका कार्यकारी सम्पादक सूर्यचन्द्र बस्नेतले अन्तरसरकारी सञ्चारगृहबीच हार्दिकता कायम गर्दै सिर्जनशीलता उजागर गर्न प्रतियोगिता उपयोगी हुने बताउनुभयो ।महासङ्घ रासस प्रतिष्ठान शाखाका अध्यक्ष पवित्रा गुरागाईँले सरकारी सञ्चारमाध्यमबीचको सम्बन्ध थप प्रगाढ होस् भन्ने उद्देश्यले कार्यक्रम आयोजना गरिएको बताउनुभयो । राससको वार्षिकोत्सवका अवसरमा योग, स्वस्थ जीवनशैली र तनाव व्यवस्थापनसम्बन्धी कार्यशालालगायत अतिरिक्त क्रियाकलाप गरिएको छ । रासस